ઉલ્લેખનીય છે કે મથુરા-બનારસથી મંગાવેલા કાપડમાંથી રાજા-મહારાજનાં વેશમાં પાઘડી સાથે નગરચર્યાએ નીકળશે. જગન્નાથજી મંદિરના ટ્રસ્ટી મહેન્દ્રભાઇ ઝાએ જણાવ્યું કે અષાઢી બીજના દિવસે આ વર્ષે સૌપ્રથમવાર જગદ્ગુરુ રામાનંદાચાર્ય સ્વામી હંસદેવાચાર્યજી મહારાજની નિશ્રામાં રથયાત્રાનો પ્રારંભ થશે. સૌપ્રથમવાર અષાઢ સુદ એકમ, તા.૧૩મી જુલાઈના રોજ પોરબંદરથી મેર સમાજ દ્વારા ‘રાસ-ગરબા’ સાંજે ૬.૦૦ વાગ્યે રજૂ થશે અને ૬.૩૦ વાગ્યે મુખ્યમંત્રી વિજયભાઈ અને નાયબ મુખ્યમંત્રી નીતિનભાઈ પરંપરાગત રીતે મહંતશ્રીને શુભેચ્છા આપવા આવશે. જ્યારે જગન્નાથજી મંદિરનાં મહંત દિલીપદાસજી મહારાજે અપીલ કરતાં જણાવ્યું કે રથયાત્રા એ ભારતીય લોકસંસ્કૃતિનું સર્વોચ્ચ પ્રતીક છે. બે ભાઇની સાથે તેમની બહેનની પણ પૂજા થતી હોય તેવો આ એક જ પુણ્ય ઉત્સવ છે. લાખોની સંખ્યામાં લોકો આ ઉત્સવમાં જોડાઇને આ ઉત્સવને લોકોત્સવ બનાવ્યો છે.